
Social Engineering a biztonságtechnika tükrében

Főleg a biztonságtechnika két meghatározó területét, a vagyonvédelmet, és az adat- és információvédelmet szervesen érintő újkeltű jelenség, és kihívás a social engineering. Maga a probléma már jóval hamarabb jelen volt, mint a problémát orvosolni képes tudomány, amiről csupán az ezredforduló időszakában kezdhetünk beszélni.
A social engineering olyan információszerzésre irányuló cselekvés, támadási forma, mely technikai ismeretekkel, vagy anélkül az emberi lény alapvető pszichológiai tulajdonságait használja ki.
Egy komplex vagyonvédelmi rendszer leggyengébb „láncszeme” az ember. Más kifejezéssel élve a legmagasabb biztonsági kockázatot mindig is a humán faktor jelenteti. Ez alatt a biztonsági szempontú tervezési, kivitelezési hibáktól elindulva, a be nem tartott belső biztonsági szabályzat, az üzleti titkok és minősített információk helytelen kezelésén, az élőerős őrzés-védelem szakképzetlen állományán keresztül, a munkavállalók nem megfelelően biztonságtudatos magatartásán át számos humán kockázati lehetőséget érthetünk.
Meglehetősen nagy párhuzam vonható a vagyonvédelem legnagyobb kockázati egysége, és a social engineering legalapvetőbb tézisének kihasználása között, ami nem más, mint: maga az emberi tényező.
A dolgozat több forrásból is meghatározza a social engineeringet, mint fogalmat, felkutatja a párhuzamokat a két tudomány között. A social engineering technikákat vizsgálja a biztonságtechnika tükrében, csoportosítja, elemzi a pszichológiai vonatkozásait, továbbá eszközrendszer szintjén vizsgálja az összefüggéseket. A dolgozat részét képzi a gyakorlati kutatás, melynek célja az elméletben feltárt problémák, módszerek gyakorlati megvalósítása egy konkrét támadás formájában, mely következtében pontosabb képet adhat arról, hogy a social engineering támadások mennyire jelentenek valós problémát a biztonság tekintetében.



